Tun Faisal Ismail bin Aziz

Latar belakang keluarga

Tun Faisal dilahirkan pada 9 Oktober 1971 di Ipoh, Perak. Anak pertama dari 3 orang adik beradik. Bapanya, Aziz bin Pandak, seorang guru berasal dari Lambor Kiri, Perak. Manakala ibunya, Puteri Faizah Megat Alias, seorang guru agama berasal dari Kuala Kangsar, Perak. Sempat membesar di Teluk Intan semasa berumur empat hingga enam tahun, sebelum berpindah ke Tanjung Rambutan seterusnya ke Rapat Setia, Ipoh. Berkahwin dengan Norhafilah Mohammad Khawari yang lahir di Bagai Serai, Perak dan mempunyai empat orang anak.

Pendidikan

Tun Faisal menjalani pendidikan rendah di Sekolah Kebangsaan Sri Kinta, Ipoh dan pendidikan menengah di Sekolah Menengah Kebangsaan Agama Perak (SMKAP), Gunung Rapat (yang kemudiannya dikenali sebagai Sekolah Menengah Kebangsaan Agama Sultan Azlan Shah (SMKASAS), Bandar Sri Iskandar) dan Kolej Islam Klang (KIK) yang selepas itu dikenali sebagai Kolej Islam Sultan Alam Shah (KISAS). Seterusnya beliau melanjutkan pelajaran ke Matrikulasi Universiti Sains Malaysia di Sekolah Tuanku Abdul Rahman (STAR), Ipoh sebelum melanjutkan pelajaran dalam bidang Sains Farmasi di Universiti Sains Malaysia, Pulau Pinang. Beliau memperolehi ijazah Sarjana Muda Sains Farmasi dengan Kepujian pada tahun 1996.

Latar belakang profesional

Beliau merupakan ahli farmasi berdasarkan profesion. Menjalani latihan sebagai Pegawai Farmasi Pelatih di Hospital Ipoh sebelum menyertai Pharmacare Medicine Shoppe sebagai Pengurus Farmasi. Pada tahun 1998, beliau menyertai Pusat Perubatan Selangor (Selangor Medical Centre) dan menjawat jawatan sebagai Ketua Jabatan Farmasi. Antara tugas beliau sebagai Ketua Jabatan Farmasi adalah; Mengurus operasi harian Jabatan Farmasi yang meliputi urusan-urusan pembelian, penyimpanan, pengagihan, pendispenan, penentuan caj bagi ubat-ubatan dan perkhidmatan runding cara. Menjalankan program latihan untuk kakitangan. Mengendalikan keperluan personel. Mengendalikan urusan antara jabatan, isu-isu dan juga masalah-masalah yang timbul. Antara pencapaian beliau di sana adalah berjaya mengembalikan keyakinan pengurus kawalan kredit pembekal terhadap SMC dan memastikan bekalan berterusan semasa krisis ekonomi sepanjang tahun 1998 - 1999. Berjaya mendapatkan kos terbaik untuk ubat-ubatan, iaitu antara yang terendah dalam Lembah Klang. Berjaya memperbaiki pengurusan dan kawalan inventori. Berjaya memperkenalkan regimen caj ubat-ubatan yang fleksibel dan kompetitif. Pendedahan Media semasa di SMC: Wawancara oleh TV3, bagi memberikan pandangan profesional penggunaan tablet Viagra, disiarkan dalam Bulletin TV3. Wawancara oleh Berita Harian bagi memberikan pandangan profesional berkenaan isu keracunan paracetamol (Panadol), disiarkan dalam Kolum Kesihatan Berita Harian. Wawancara oleh TV3 secara langsung dalam program 30 minit, Malaysia Hari Ini, bagi memberikan pandangan profesional berkenaan isu keracunan paracetamol Pendedahan Media: Wawancara secara langsung dalam program NONA, TV3 bagi memberikan pandangan profesional mengenai Pil Pelangsing dan Kesan-kesan Sampingannya Terhadap Pengguna.
Pada tahun 2001, beliau menyertai syarikat perunding, Sahabat Ceria Sdn Bhd sebagai Penyelidik dan Penulis Ucapan. Antara tanggung jawab beliau di sini adalah, bertanggungjawab untuk melakukan penyelidikan dalam bidang politik dan sosial, menyediakan Analisis Harian Siaran Media, Laporan Tahunan Siaran Media dan Perancangan Media, menyediakan kenyataan-kenyataan akhbar, butiran ucapan, pelbagai laporan dan artikel-artikel, menyediakan ucapan-ucapan pada acara-acara politik yang utama dan majlis-majlis penting, menghadiri seminar dan persidangan, dan menyediakan laporan penuh mengenainya; dan ditugaskan pada masa-masa tertentu untuk menyunting buku dan tugas-tugas menterjemahkan artikel dan ucapan dari Bahasa Inggeris ke Bahasa Malaysia.
Mula bertugas di Kementerian Pelajaran Malaysia sejak Datuk Seri Hishammuddin Tun Hussein dilantik menjadi Menteri Pelajaran pada tahun 2004. April 2004 – April 2009 - Bertugas sebagai Pegawai Khas kepada Menteri Pelajaran yang bertanggung jawab atas hal berkaitan dasar-dasar pendidikan.  
Bertugas sebagai Pegawai Khas kepada Menteri Dalam Negeri, bermula 1 May 2010 sehingga May 2013. Tahun 2013 sehingga sekarang, bertugas di JASA sebagai Panel Pemikir JASA.

Latar belakang politik

Tun Faisal adalah AJK UMNO Bahagian Putrajaya, Ketua Cawangan Bunga Kiambang, Putrajaya, mantan Exco Pergerakan Pemuda UMNO Malaysia, Ketua Pemuda Cawangan Kiambang di dalam UMNO Bahagian Putrajaya. Tun Faisal merupakan ahli UMNO yang aktif walaupun beliau sering melaksanakan tugas di belakang tabir. Karier dalam bidang politik bermula apabila beliau terlibat dalam pasukan penulis ucapan Ketua Pergerakan Pemuda UMNO Malaysia, Datuk Seri Hishammuddin Tun Hussein pada tahun 2001. Terlibat secara aktif dalam Biro Pendidikan Pemuda UMNO yang dipengerusikan oleh Datuk Dr. Adham Baba. Beliau merupakan pengerusi bagi Jawatankuasa Penyediaan Bahan Bercetak Konvensyen Pendidikan UMNO 2004 dan terlibat secara langsung menghasilkan buku Pertanyaan dan Jawapan mengenai dua isu penting ketika itu, iaitu isu Sekolah Agama Rakyat (SAR) dan Program Pengajaran dan Pembelajaran Sains dan Matematik dalam Bahasa Inggeris (PPSMI).
Tun Faisal terlibat aktif semasa Pilihan Raya Umum ke-11 pada tahun 2004. Beliau merupakan pengasas Cybertroopers Pemuda UMNO, iaitu Pasukan Perang Siber Pemuda UMNO. Beliau juga membantu Exco Pemuda UMNO, Datuk Norza Zakaria dalam Unit Media Pemuda BN sebagai Ketua Unit Produksi yang bertugaskan untuk menghasilkan bahan-bahan bertulis dan berita sepanjang tempoh kempen pilihan raya. 
Dalam Pilihan Raya Umum ke-12, beliau telah diberi kepercayaan untuk menjadi Ketua Jabatan Gerak Gempur Parlimen Putrajaya walaupun ketika itu beliau tidak memegang sebarang jawatan di dalam UMNO dan Pemuda Bahagian.
Dalam pemilihan parti pada tahun 2008, beliau telah mengambil langkah berani untuk membawa perubahan ke dalam Pemuda UMNO Putrajaya dengan menentang penyandang jawatan, Datuk Ahmad Zaki Zahid yang merupakan Pegawai Khas kepada Perdana Menteri.
Walaupun tewas dalam pertandingan di bahagian, beliau telah berjaya meyakinkan perwakilan untuk memilih beliau sebagai Ahli Jawatankuasa Pergerakan Pemuda UMNO Malaysia. Ketika itu terdapat seramai 60 orang calon menawarkan diri dan beliau merupakan salah seorang daripada 20 orang yang terpilih (tempat ke-17 daris egi jumlah undi). Beliau telah diamanahkan untuk menjadi Pengerusi Unit Media Baru (UMB) Pergerakan Pemuda UMNO Malaysia dan pada masa yang sama diberi kepercayaan oleh Ketua Penerangan UMNO Malaysia, YB Datuk Ahmad Maslan untuk mengendalikan Unit Media Maya di bawah penerangan UMNO.